Valdís Þóra Jónsdóttir úr Golfklúbbnum Leyni kom sá og sigraði á Faldo unglingamótinu sem lauk á Garðavelli á Akranesi í dag en leikið var í tvo daga . Valdís Þóra var með besta skorið en hún spilaði 36 holurnar á 225 höggum . Hún sigraði einnig í elsta flokknum , sem var blandaður flokkur beggja kynja 21 árs og yngri . Að launum hlýtur hún ferð á Faldo mót í Brasilíu í haust ásamt hinum fimm sem sigruðu í öðrum flokkum mótsins . Í öðru sæti í u - 21 flokki varð Guðjón Henning Hilmarsson GKG á 229 höggum eftir að hafa sigrað Arnór Inga Finnbjörnsson úr GR í bráðabana . Alls tóku 70 ungir kylfingar frá mörgum golfklúbbum þátt í Faldo unglingamótinu en mótið er hluti af Faldo Series unglingamótaröðinni , sem hófst að frumkvæði hins þekkta kylfings Nick Faldo árið 1986 . Það er nú orðið aðalvettvangur fyrir unga afrekskylfinga í Evrópu og Asíu . Þetta var í þriðja sinn sem mótið er haldið hér á landi . Keppendum er skipt í sex flokka eftir aldri og kyni en elsti flokkurinn er þó fyrir bæði kynin . Einungis bestu ungu kylfingarnir á landinu öðlast rétt til að taka þátt í þessari mótaröð . Árangur Valdísar Þóru er því mjög glæsilegur auk þess sem hún skaut öllum strákunum ref fyrir rass . Á myndinni er Valdís Þóra ( í miðjunni ) með verðlaunagripinn ásamt mótsstjórunum Gunnari Marteinssyni og Önnu Maríu Hákonardóttur .